b'\n_START_ARTICLE_\nCharles Gounod\n_START_SECTION_\n\xc5\xbdivljenje\n_START_PARAGRAPH_\nNjegova mati je bila pianistka, o\xc4\x8de pa tehni\xc4\x8dni risar. Mati je bila njegova prva u\xc4\x8diteljica klavirja. Pri osemnajstih letih se je vpisal na Pari\xc5\xa1ki glasbeni konservatorij, kjer je \xc5\xa1tudiral kompozicijo v razredu Jacquesa Fromentala Hal\xc3\xa9vya. Zanimala ga je tudi knji\xc5\xbeevnost. Bil je tudi precej veren._NEWLINE_Leta 1839 je za svojo kantato prejel nagrado Prix de Rome Ferdinand. Od\xc5\xa1el je Rim v Italijo, kjer je spoznal razli\xc4\x8dne glasbenike, zanimala pa ga je predvsem glasba Palestrine. Osredoto\xc4\x8dil se je na glasbo 16. stoletja. Ko se je vrnil v Pariz, je postal cerkveni organist in \xc5\xa1tudiral teologijo. Skomponiral je t. i. Slovesno ma\xc5\xa1o, Messe Sollennelle, ki je znana tudi pod imenom Ma\xc5\xa1a Svete Cecilije. To delo, s katerim je Gounod za\xc4\x8del pridobivati ugled tudi v tujini, je bilo krstno izvedeno v Londonu leta 1851._NEWLINE_Gounod je leta 1851 skomponiral svojo prvo opero Sappho, ki pa ni do\xc5\xbeivela ve\xc4\x8djega uspeha. Leta 1852 je bil imenovan za direktorja pari\xc5\xa1kega Orpheona in ostal do leta 1860. Leta 1858 se je Gounod poro\xc4\x8dil z Anno Zimmermann, h\xc4\x8derjo profesorja klavirja na pari\xc5\xa1kem konservatoriju._NEWLINE_Premiera opere Fausta je bila leta 1859 v Th\xc3\xa9\xc3\xa2tre Lyrique v Parizu, in je bila zasnovana po prvem delu Goethejevega Fausta. Ta opera ostaja njegovo najpopularnej\xc5\xa1e delo. Samo v Parizu so jo predvajali ve\xc4\x8d kot 2000-krat. Opero Faust sicer od nekdaj obkro\xc5\xbeajo polemike. Mnogo kritikov je bilo mnenja, da ta opera glede na skladateljeva predhodna dela predstavlja prevelik napredek. Nek kritik, ki se je javno izpostavil v tovrstni trditvi, je s strani skladatelja dobil povabilo na dvoboj in zato umaknil svojo trditev._NEWLINE_Leta 1860 je napisal Filemona in Bavkido, zgodbo o dveh frigijskih kmetih, sledila je Kraljica Saba, ki je leta 1862 do\xc5\xbeivela neuspeh. O\xc4\x8darljivo, individualisti\xc4\x8dno opero Mireille iz leta 1864 cenijo predvsem poznavalci. Romanti\xc4\x8dna melodi\xc4\x8dna opera Rom\xc3\xa9o et Juliette (zasnovana po Shakespeareovi predlogi Romeo in Julija), krstno izvedena leta 1867, je tudi pogosto izvajana._NEWLINE_Med letoma 1870 in 1874 je Gounod \xc5\xbeivel v Angliji, kjer je deloval kot \xc5\xa1ef-dirigent dana\xc5\xa1nje Kraljeve zborovske dru\xc5\xbebe (Royal Choral Society). Veliko Gounodovih skladb (skoraj dvesto predvsem ma\xc5\xa1 in oratorijev) iz tega obdobja je vakalne ali koralne narave. Napisal je tudi \xc5\xa1e nekaj neuspe\xc5\xa1nih oper (Polievtka, Davek Zamore)._NEWLINE_V svojem poznej\xc5\xa1em obdobju je Gounod komponiral prete\xc5\xbeno cerkveno glasbo, od katere je verjetno najbolj poznana Ave Marija, priredba prvega preludija iz prvega zvezka Dobro ugla\xc5\xa1enega klavirja (WTK) J.S. Bacha. Posvetil se je tudi komorni glasbi in skomponiral \xc5\xa1tiri godalne kvartete.'